สรุปภาวะตลาดต่างประเทศวันศุกร์
สรุปภาวะตลาดต่างประเทศประจำวันที่ 16 ก.ย.59
19 ก.ย. 2559

ดัชนีดาวโจนส์ตลาดหุ้นนิวยอร์กปิดลบ เมื่อวันศุกร์ (16 ก.ย.) โดยได้รับแรงกดดันจากการร่วงลงของหุ้นกลุ่มธนาคาร หลังจากหุ้นดอยซ์แบงก์ดิ่งลงกว่า 9% อันเนื่องมาจากข่าวที่ว่ากระทรวงยุติธรรมสหรัฐได้เรียกร้องให้ดอยซ์แบงก์จ่ายค่าปรับเป็นเงินกว่าหมื่นล้านดอลลาร์ เพื่อยุติคดีความที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS) นอกจากนี้ ดัชนีราคาผู้บริโภค (CPI) ของสหรัฐที่เพิ่มขึ้นมากกว่าคาด ยังได้กระตุ้นให้เกิดกระแสคาดการณ์ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมสัปดาห์หน้า
ดัชนีเฉลี่ยอุตสาหกรรมดาวโจนส์ปิดที่ 18,123.80 จุด ลดลง 88.68 จุด หรือ -0.49% ดัชนี NASDAQ ปิดที่ 5,244.57 จุด ลดลง 5.12 จุด หรือ -0.10% ดัชนี S&amp;P500 ปิดที่ 2,139.16 จุด ลดลง 8.10 จุด หรือ -0.38%
 
ตลาดหุ้นยุโรปปิดปรับตัวลง เมื่อวันศุกร์ (16 ก.ย.) เนื่องจากหุ้นดอยซ์แบงก์ร่วงลงอย่างหนักและได้ฉุดหุ้นกลุ่มธนาคารปรับตัวลงด้วย หลังจากมีข่าวว่ากระทรวงยุติธรรมสหรัฐได้เรียกร้องให้ดอยซ์แบงก์จ่ายค่าปรับเป็นเงินกว่าหมื่นล้านดอลลาร์ เพื่อยุติคดีความที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS)
ดัชนี Stoxx Europe 600 ร่วงลง 0.7% ปิดที่ 337.82 จุด
ดัชนี CAC-40 ตลาดหุ้นฝรั่งเศสปิดที่ 4,332.45 จุด ลดลง 40.77 จุด หรือ -0.93% ดัชนี DAX ตลาดหุ้นเยอรมันปิดที่ 10,276.17 จุด ลดลง 155.03 จุด หรือ -1.49% ดัชนี FTSE 100 ตลาดหุ้นลอนดอนปิดที่ 6,710.28 จุด ลดลง 20.02 จุด หรือ -0.30%
 
ดัชนี FTSE 100 ตลาดหุ้นลอนดอนปิดลบ เมื่อวันศุกร์ (16 ก.ย.) เนื่องจากหุ้นกลุ่มธนาคารร่วงลง หลังจากมีรายงานว่า กระทรวงยุติธรรมสหรัฐได้เรียกร้องให้ดอยซ์แบงก์จ่ายค่าปรับเป็นเงินกว่าหมื่นล้านดอลลาร์ เพื่อยุติคดีความที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS) ซึ่งข่าวดังกล่าวส่งผลให้หุ้นดอยซ์แบงก์ร่วงลงอย่างหนัก
ทั้งนี้ ดัชนี FTSE 100 ปิดที่ 6,710.28 จุด ลดลง 20.02 จุด หรือ -0.30%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลง เมื่อวันศุกร์ (16 ก.ย.) เนื่องจากนักลงทุนวิตกกังวลเกี่ยวกับภาวะน้ำมันล้นตลาด หลังจากมีรายงานว่า แท่นขุดเจาะน้ำมันที่เปิดใช้งานในสหรัฐมีจำนวนเพิ่มขึ้นในสัปดาห์ที่ผ่านมา รวมทั้งข่าวที่ว่า ลิเบียและไนจีเรียเตรียมเพิ่มการส่งออกน้ำมัน
สัญญาน้ำมันดิบ WTI ส่งมอบเดือนต.ค.ลดลง 88 เซนต์ หรือ 2% ปิดที่ 43.03 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย.ลดลง 82 เซนต์ หรือ 1.8% ปิดที่ 45.77 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อวันศุกร์ (16 ก.ย.) เนื่องจากดัชนีราคาผู้บริโภค (CPI) ที่สูงกว่าการคาดการณ์ของสหรัฐนั้น ได้กระตุ้นให้เกิดกระแสคาดการณ์ระลอกใหม่ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมสัปดาห์หน้า
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 7.8 ดอลลาร์ หรือ 0.59% ปิดที่ 1,310.2 ดอลลาร์/ออนซ์
สัญญาโลหะเงินส่งมอบเดือนธ.ค.ลดลง 17.9 เซนต์ หรือ 0.94% ปิดที่ 18.862 ดอลลาร์/ออนซ์
สัญญาพลาตินัมส่งมอบเดือนต.ค.ร่วงลง 16.2 ดอลลาร์ หรือ 1.57% ปิดที่ 1,017.6 ดอลลาร์/ออนซ์
สัญญาพัลลาเดียมส่งมอบเดือนธ.ค.เพิ่มขึ้น 15.80 ดอลลาร์ หรือ 2.4% ปิดที่ 672.40 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อวันศุกร์ (16 ก.ย.) เนื่องจากดัชนีราคาผู้บริโภค (CPI) ของสหรัฐที่เพิ่มขึ้นมากกว่าคาด ได้กระตุ้นให้เกิดกระแสคาดการณ์ว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยในการประชุมสัปดาห์หน้า
ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 102.43 เยน จากระดับของวันพฤหัสบดีที่ 102.12 เยน และแข็งค่าขึ้นเมื่อเทียบกับฟรังค์สวิสที่ 0.9811 ฟรังค์ จากระดับ 0.9714 ฟรังค์
ยูโรอ่อนค่าลงสู่ระดับ 1.1152 ดอลลาร์สหรัฐ จากระดับ 1.1243 ดอลลาร์สหรัฐ ขณะที่เงินปอนด์อ่อนค่าลงสู่ระดับ 1.3016 ดอลลาร์สหรัฐ จากระดับ 1.3237 ดอลลาร์สหรัฐ และดอลลาร์ออสเตรเลียร่วงลงสู่ระดับ 0.7482 ดอลลาร์สหรัฐ จากระดับ 0.7513 ดอลลาร์สหรัฐ